એવા કોઈ સંજોગો કલ્પના જ હોઈ શકે… છતાં તને વિશ્વાસ અપાવવા એટલું કહું છું કે ધારો કે એવા કોઈ ખરાબ સમય આવી જાય અને હું તને ભૂલી જાઉં તો ય હૈયે ધરપત રાખજે કે હું દુનિયાના કોઈપણ છેડેથી છેલ્લે તારી પાસે જ આવીશ…હું તને ખૂબ પ્રેમ કરું છું…પણ જો એવો ખરાબ સમય આવવાનો હશે તો તું યાદ આવે એવો પણ કોઈ સમય આવવાનો જ… બાકી એવું બધું ખાલી ખાલી વિચાર્યા નહીં કરતી… થોડા સમય પછી હું જ તને મારી પાસે બોલાવી લઈશ. . બસ, ગયા તે ગયા જ… બોલાવવાની વાત તો બાજુએ રહી સમૂળગી જ છોડી દીધી… અને હવે જ્યારે ક્યારેય આવવાના જ નથી, ત્યારે ય આવા કમભાગી સ્વપ્નઓ આવ્યા કરે છે… એમ વિચારતાં એણે પ્રકાશથી ડરતી હોય એમ માથે ઓઢવા માટે ચાદર ખેંચી એવો જ દરવાજો ખખડયો, કોઈ દરવાજો ખખડાવી રહ્યું હતું.